cy en cy en cy cy ast cy en cy en cy cy cy cy cy cy cy cy fr en en cy
Ynghylch Wrecsam - Adeiladu ar Lwyddiant
Mae Bwrdeistref Sirol Wrecsam, sydd wedi’i lleoli yng Ngogledd Ddwyrain Cymru, yn falch iawn o’i threftadaeth Gymraeg ac yn dathlu ei hunaniaeth ddiwylliannol. Ei chanolbwynt yw tref Wrecsam – tref fwyaf Gogledd Cymru – sy’n gorwedd yn Nyffryn Dyfrdwy rhwng mynyddoedd Cymru a gwastadoedd Swydd Gaer. Mae’n lleoliad sydd wir yn cynnig y gorau o’r ddau fyd.
Mae tref Wrecsam wedi bod yn ganolfan farchnad ers y cyfnod canoloesol, yn bell cyn iddi ddod i’r amlwg yn hwyr yn y ddeunawfed ganrif fel magwrfa’r Chwyldro Diwydiannol, ac er gwaethaf ei hardal siopa fodern i gerddwyr yn unig, mae Wrecsam wedi cadw awyrgylch tref hanesyddol. Agorwyd Tŷ Pawb yn Ebrill 2018, hwb diwylliannol, marchnadoedd a chelfyddydau newydd gwerth £4.5m sy’n ategu ein cynnig treftadaeth gyfredol sy’n cynnwys Amgueddfa’r Fwrdeistref Sirol.  Rydym yn falch iawn o’n Safle Treftadaeth Y Byd UNESCO – Traphont Ddŵr a Chamlas Pontcysyllte sy’n denu miloedd o ymwelwyr o bob cwr o’r byd, bob blwyddyn. Yn ogystal â dau eiddo’r Ymddiriedolaeth Genedlaethol a thri o saith o ryfeddodau Cymru, mae gan Wrecsam hefyd enw da am gynnal digwyddiadau ar raddfa fawr o gemau Rygbi i gyngherddau pop awyr agored.
Mae gan Wrecsam Brifysgol fawr, Amgueddfa a chyfleusterau chwaraeon gwych hefyd – mae’n lle sy’n edrych i’r dyfodol.
Economi twristiaeth Sir Wrecsam sy’n tyfu gyflymaf yng Nghymru, gan ymfalchïo mewn cynnydd o 32% mewn gwariant ymwelwyr ers 2009, tra bo’r sector yn cynnal dros 1,600 o swyddi llawn amser.
Dinas, tref a chefn gwlad
Mae Wrecsam yn cynnig y safle perffaith pa bynnag ffordd o fyw rydych am ei fwynhau.
Ar un llaw, mae digonedd o gefn gwlad i’w fwynhau. Mae’r Fwrdeistref Sirol yn cynnwys Gwarchodfa Natur Genedlaethol, Ardal o Harddwch Naturiol Eithriadol ac 11 parc gwledig. Mae tirlun Gogledd Ddwyrain Cymru yn brydferth iawn, a phrin y byddwch fwy nag ugain munud i ffwrdd o dawelwch y mynyddoedd Cymreig heddychlon. Ar y llaw arall, mae dinasoedd Manceinion a Lerpwl tuag awr i ffwrdd, gyda’u cymysgedd rhyngwladol o ddiwylliant, bywyd nos, siopa a chyfleusterau dwy ddinas blaenllaw, o safon Ewropeaidd. Mae Wrecsam ei hun yn ganolfan masnachol prysur, gydag un o Ystadau Diwydiannol mwyaf Ewrop sy’n gartref i enwau megis JCB, Kellogs, Hoya a Charchar CEM y Berwyn sydd newydd agor. Rydym yn chwarae rhan allweddol yng Nghynghrair y Mersi / Dyfrdwy ac wedi eu lleoli’n dda i elwa o botensial HS2 a Northern Powerhouse am flynyddoedd i ddod. Gyda mynediad hwylus i’r rhwydwaith traffyrdd, nid ydym yn bell o sawl maes awyr a phorthladdoedd, felly mae teithio i rannau eraill o’r DU neu’n bellach yn hawdd hefyd.
Novellite developed by ThemeHunk